[](http://www.rolighedsparken.ikast-brande.dk/)

**Velkommen til**

**Engparken**

**😊**

**Velkommen til Engparken**

Beboere og personale byder dig velkommen til Engparken.

Vi håber, du bliver glad for at bo her, og vi vil gøre vores bedste for, at du skal føle dig hjemme.

Det er vort håb, at du og din familie vil medvirke til et godt samarbejde med personalet, og et hyggeligt fællesskab med de øvrige beboere og deres familier.

Du eller dine pårørende er altid velkommen til at henvende jer enten til medarbejder eller leder, hvis der er noget du f.eks. ønsker anderledes.

**Engparken og Daghjem Brande**

Engparken består af 45 lejligheder opdelt i 6 afdelinger, og til hver afdeling er der indrettet et køkken med tilhørende fælles spise – og opholdsrum.

Oasen i kælderen er et sted, hvor vi arrangerer forskellige former for aktiviteter, holder husets fester med mere. Ligeledes benyttes Oasen af lokale frivillige foreninger samt beboere og deres pårørende. Alle boligerne er at betragte som selvstændige boliger.

Er du bortrejst eller indlagt på sygehus, og pårørende ønsker adgang til lejligheden, kan personalet som udgangspunkt ikke låse op, uden der foreligger en aftale herom. Det betyder også, at personalet som udgangspunkt ikke færdes i din lejlighed, når du er bortrejst eller indlagt.

I de 6 afdelinger arbejder vi efter leve-bo-tanken. Dvs. tanken om et hjem kombineres af den omsorg og pleje, du som borger har brug for. Vi håber derfor, at du må opleve en stemning af hjemlighed hos os.

**Indflytning**  
Man skal selv aftale og sørge for følgende:  
Flytning, indretning, opsætning af lamper, malerier og gardiner.

Ikast-Brande Kommune stiller en plejeseng til rådighed.

Herudover skal du medbringe:

* Møbler – gerne velkendte møbler, der har haft betydning gennem livet: Eksempelvis en god lænestol, kommode eller reol
* Billeder og fotoalbum
* Pyntegenstande og blomster
* Toiletsager, elektronisk øre termometer, neglesaks, barbermaskine samt øre/næse trimmer (herrerne)
* Pedalspand til badeværelset, minimum 20 liter
* Halefad samt 7 halehåndklæder
* En lille bøtte til at have vaskepulver i
* Opvaskebørste, viskestykker, karklude
* Hvis du selv medbringer service vil vi gerne, at der hænges billeder op på indersiden af skabet, så vi kan få det tilbage til rette vedkommende, hvis det kommer med ud i opvaskemaskinen.
* Evt. viskestykke med elastik, som kan bruges for at beskytte dit tøj under måltid
* 4 ugedoseringsæsker til din medicin
* Gulvskrubbe + gulvklude, da personalet skal tørre af efter bad
* Vasketøjskurv i plast (stor rund model)
* Gardiner. (Måske kan du blot overtage tidligere lejers gardiner)
* Telefon – der er telefonstik i boligen, men flytning af abonnement er på egen regning.
* I loftet over sengen samt ved garderobeskabet, skal der etableres en lampe med klart/stærkt lys. Dette af hensyn til personalet, så de har klart arbejdslys dag, aften og nat. Derudover må der ikke være nogle løse ledninger.
* To dyner, to hovedpuder, lagener samt betræk.
* Tøj og sko til alle årstider.

**Indretning**

For at sikre så sikkert og godt arbejdsmiljø for husets personale som muligt, og for at de samtidig kan yde den hjælp, der er behov for, er der ved indretning af boligen nogle hensyn og opmærksomhedspunkter, som vi beder respekteret.

* Der skal være god plads, så personalet kan arbejde efter gældende arbejdsmiljøkrav. Det kan betyde, at der skal ommøbleres, hvis der sker ændringer i dit funktionsniveau, og at det bliver nødvendigt at benytte flere hjælpemidler. Du er selv ansvarlig for ommøblering.
* Det er vigtigt at undgå løse ledninger i boligen af hensyn til din egen og medarbejdernes sikkerhed.
* God loftsbelysning over seng og ved garderobeskab
* Hvis der anvendes lift, må boligen ikke have lavt hængende loftslamper
* For at forebygge eventuelle fald anbefaler vi at man ikke medbringer tæpper.
* Der skal være plads omkring møblerne, så der kan støvsuges uden at møblerne flyttes
* Hylder med mere skal kunne støves af uden at flytte store mængder af nips og billeder

**Rygning**

Da passiv rygning er sundhedsskadeligt, må der i henhold til lov om røgfrie miljøer ikke ryges i boligen, når medarbejderne er til stede.

Medarbejderne kan afvise at arbejde i et rum, hvor der ryges.

Hvis ikke du selv kan lufte ud, skal du indkøbe en luftrenser til din bolig.

**Økonomi**Hvis du har spørgsmål til huslejen, kan du kontakte visitations – og myndighedsafdelingens   
administrative sagsbehandler på 9960 3140

**Lejekontrakt**Lejlighederne i Engparken bliver udlejet gennem Ikast-Brande Kommune. Du skal selv stå for adresseændring.

**Boligstøtte**Boligstøtte, boligsikring og boligydelse er tre begreber, der dækker over den samme ydelse. Det har altså ingen betydning for dig, hvilken betegnelse der bruges.   
Du kan søge om boligstøtte, hvis du flytter i en plejebolig. Beregningen af boligstøtte er helt uafhængig af ægtefællens/samleverens indtægter og formue, hvis kun den ene flytter i plejebolig.

Boligstøtte til plejeboliger beregnes ud fra oplysninger om:

* Boligens størrelse
* Huslejens størrelse
* Den personlige indkomst
* Formue

Du kan i særlige tilfælde søge om lån til betaling af beboerindskud hos kommunen.  
Boligstøtte søger du digitalt på borger.dk. Er du fritaget for digital selvbetjening, kan du søge via blanket. Udbetaling Danmark foretager beregning og udbetaling af boligstøtte.  
Kontakt Udbetaling Danmark på 7012 8063, hvis du ønsker yderligere oplysninger

**Kost**  
Døgnforplejning indeholder morgen-, middags-, og aftensmad samt mellemmåltider. Betaling for kosten vil blive fratrukket din månedlige pension.  
Maden bliver leveret fra Madjyden, som er det centrale køkken i kommunen.

Der er mulighed for at fravælge hele døgnforplejningen eller dele af den, hvis du eksempelvis er inviteret i byen. Ligeledes holder vi arrangementer i huset, hvor maden kommer udefra. Her vil din mad, hvis du tilmelder dig arrangementer, blive afbestilt. Når måltider afbestilles, vil de fremgå af oversigten på opkrævningen den følgende måned.

Du har altid mulighed for at bestille mad til dine gæster. Dette afregnes efter særlige gæstepriser. Du skal være opmærksom på, at du både skal afbestille og bestille maden senest 14 hverdage før.

**TV og internet**

Ved indflytning har I / du mulighed for at vælge Brande Antenneforenings tilbud

om TV-signal og Bredbånd fra youSee på adressen. I/du skal selv tage kontakt til Brande Antenneforening. Udgiften til Antenneforeningen afholdes af beboeren.

Der er mulighed for internetadgang.

**Netværket hedder: Borger-Guest­\_IBK**

**Koden er: cykelstyr**

**Forsikring**Ikast-Brande Kommune har en bygningsforsikring.  
Øvrige forsikringer, som eksempelvis indboforsikring, skal du selv tegne.

**Servicepakke**På Engparken har vi en servicepakke, som du kan vælge at være en del af. 100 kr. om måneden går blandt andet til rengøringsartikler til brug i boliger og i fælles boligarealer, skumklude, papirs håndklæder til badeværelset. Derudover dækker servicepakken også udgifter til hjemlig hygge i form af blomster, pynt, wellness samt lejlighedsvis forplejning.

**Fraflytning**Ved fraflytning skal lejligheden opsiges skriftlig til Ikast-Brande Kommune. Boligen skal være tømt og denne samt hjælpemidler og seng skal være hovedrengjort inden der foretages et fraflytningssyn.

**Brandalarm**Engparken er udstyret med automatisk brandalarmeringsanlæg, således at en eventuel brand på et meget tidligt tidspunkt vil udløse en alarmering til Brand og Redning.

Personalet er løbende orienteret om brandalarmssystem og beredskabsplan.

**Medicin**Ved indflytningen skal du medbringe 4 store ugedoseringsæsker, hvori vi doserer din medicin. Medicinen opbevares i et aflåst skab i din lejlighed.   
De ugedoseringsæsker der foretrækkes, er to-fløjet og rummer fire doseringsæsker i hver side.  
Ugedoseringsæskerne kan købes på apoteket.

Du eller dine pårørende skal sørge for at oprette en konto på apoteket.  
Spørg personalet, hvis du er i tvivl, så kan de vise dig, hvordan ugedoseringsæsken ser ud.

**Samarbejde med dine pårørende**Engparken vægter samarbejdet med såvel beboerne som pårørende meget højt, og ser dine pårørende som et vigtigt bindeled mellem dit tidligere og nuværende liv. Vi håber, de vil føle sig velkomne. Vi forventer, at dine pårørende hjælper dig med de praktiske gøremål i forbindelse med indflytning til Engparken og senere hen fraflytning.

Derudover ser vi også gerne, at dine pårørende hjælper dig med andre praktiske gøremål, som f.eks. at hjælpe dig med at administrere din økonomi og tilmelde dine regninger til betalingsservice, hovedrengøring, reparation af tøj, oprydning i dine skuffer og skabe og indkøb af tøj og sko.

Vi går ud fra, at én af dine pårørende gerne vil være ledsager for dig i forbindelse med undersøgelser hos blandt andet speciallæger og på sygehus.

Vi håber, at du og dine pårørende vil deltage og måske endda hjælpe til i forbindelse med arrangementer i Engparken og ture ud af huset. Det er en stor hjælp i dagligdagen, når dine pårørende kan hjælpe med små eller store ting, både for dig og de øvrige beboere i Engparken.

Umiddelbart efter indflytningen, tilbyder vi en indflytningssamtale. Her vil vi tale om de praktiske ting i forbindelse med indflytningen, orientere om hverdagen på Engparken og tale om, hvilke forventninger vi har til hinanden. Og efterfølgende tilbyder vi samtaler en gang om året. Opstår der behov for samtaler derudover, er der altid mulighed herfor.

Sygeplejersken har desuden en årlig gennemgang af beboers helbred sammen med lægen.

**Kontaktpersoner**På Engparken arbejder vi med kontaktpersonfunktionen. Det er kontaktpersonernes opgave at være en støtte for dig i forbindelse med din introduktion til livet på Engparken.  
Kontaktpersonen er også med til at skabe sammenhæng og helhed, da det er dem, der kender dig bedst. Det er dem der sikrer, at alle arbejder mod samme mål.

**Hvem er pårørende**Det er relationen til dig, der er afgørende for, hvem der er pårørende. Pårørende kan både være ægtefælle, samlever, søskende, børn, børnebørn, en god ven, naboen, eller en helt anden i dit netværk. Du vælger selv hvem dine pårørende er, og hvem der skal informeres eller inddrages i hele eller dele af dit liv.

**Tavshedspligt**Personalet har tavshedspligt. Det betyder, at personalet kun efter aftale med dig kan videregive oplysninger af personlig art. Det betyder naturligvis også, at personalet aldrig drøfter forhold omkring andre beboere.   
Det kan ligeledes have betydning for, i hvilket omfang dine pårørende bliver inddraget. Hvis du har fravalgt inddragelse af en enkelt eller flere pårørende, vil personalet ikke kunne videregive personfølsomme oplysninger til dem.

**Livshistorie**Vi har alle sammen vores egen livshistorie, og det er ikke mindst denne historie, der gør os til de mennesker vi er, med en særlig identitet og med en særlig indstilling til livet. Derfor er din livshistorie et rigtig godt afsæt for os på Engparken til at lære dig at kende og få en forståelse af de ønsker, holdninger og værdier, du har.

For netop at lære dig bedre at kende og få en viden om dine vaner og rutiner, vil det være en stor hjælp for os, hvis du vil skrive lidt om dit livs historie. Få gerne hjælp af dine pårørende til at få udarbejdet den. Ved indflytning på Engparken vil du få udleveret et hæfte, der hedder ”Livshistorie” med inspirationsspørgsmål. Denne vil vi gerne have udfyldt og afleveret senest 14 dage efter indflytningssamtalen.

**Syn, hørelse og speciallæge**

Hvis du bruger høreapparat, vil vi gerne vide, om det er privat leverandør du har fået dem fra, eller det er det offentlige. Vi vil også gerne vide, hvor gamle de er.

Du må også gerne oplyse, om du bruger briller og om du har kontakt til en øjenlæge/speciallæge

**Rengøring**

Rengøringen i boligen og i fællesarealerne foretages ud fra Ikast-Brande Kommunes kvalitetsstandarder, dvs. hver 3. uges rengøring og skift af sengetøj.

Der skriftes sengetøj, samt der bliver tørret spild op eller tørret af omkring toilettet ved behov.

Hvis du har sagt ja til servicepakken betaler du for rengøringsmidler, toiletrens og toiletbørste.

**Indkøb**

Varetages af pårørende.

Såfremt du ikke kan få hjælp fra pårørende til indkøb, kan vi hjælpe dig med at bestille varer, blandt andet toiletpapir, køkkenrulle, neutralt vaskepulver, og 20 liters affaldsposer.

Indkøb bestilles hos en leverandør, som bringer varerne ud.

Du skal forinden have udfyldt en blanket, der hedder ” banktilladelse”, så går betalingen af sig selv, men altid en god ide at tjekke bonnen.

**Tøjvask**

Personalet vasker som udgangspunkt dit tøj 1 gang ugentligt eller efter behov.

Der er vaskemaskine og tørretumbler i din lejlighed.  
Personalet på de enkelte afdelinger hjælper dig med vask af dit private tøj. Du bedes være opmærksom på, at tøjet du skal have vasket, skal kunne tåle at blive vasket i vaskemaskine f.eks. uld mv. Er der noget der skal håndvaskes beder vi om, at dine pårørende vasker dette.

Hvis tøj forsvinder eller bliver beskadiget under vask, kontaktes lokallederen omkring dette.

**Nødkald**

Nødkald installeres i lejligheden, hvis behovet opstår. Dette er uden beregning.  
Det er ikke nødvendigt at have fastnettelefon etableret, såfremt der opstår behov for nødkald, da nødkald ikke går via telefonnettet.

Det er ikke sikkert, at personalet kommer med det samme, når du kalder, da de kan stå midt i andet arbejde, der kan være svært at gå fra.

**Aktiviteter**  
Der er mange forskellige aktiviteter på Engparken. Disse annonceres hver måned i aktivitetskalenderen, som kommer ud til jer via månedsbladet. Denne mailes også ud til de pårørende, der har sagt ja til at få mail fra Engparken.

Nogle aktiviteter skabes af personalet, andre skabes af de frivillige, som er tilknyttet huset. Aktiviteterne kan være rettet mod den enkelte beboer, grupper af beboere eller for hele huset

Nogle af de aktiviteter, der er i huset er:

* Banko
* Gudstjeneste
* Sangeftermiddag
* Erindringsdans
* Sjov og bevægelse
* Busture
* Musikaftener
* Fester, såsom fastelavnsfest og oktoberfest.
* Markedsdag

På Engparken har vi 3 el-sofacykler, hvor der er mulighed for at tage små ture rundt i lokalområdet. Dette er både i trænings øjemed, men også som en mulighed for hyggeligt samvær, da cyklerne gerne må blive benyttet af alle, blot de har fået instruktion af aktivitetsmedarbejder inden.

Den ene cykel er til kørestolsbrugere.

**Traditioner**Flere gange om året holder vi fest såsom

* Julefrokost
* Sct. Hansfest
* Høstfest

Én gang om året er der markedsdag for beboere og pårørende som afholdes af vennekredsen på p-pladsen. Mortensaften, juleaften og nytårsaften fejrer man som udgangspunkt samlet i Oasen eller daghjemmets lokaler. Dine pårørende kan deltage, hvis de melder sig til.

Som pårørende er det muligt at booke Oasen eller daghjemmets lokaler (udenfor deres åbningstid) til at afholde fødselsdagsfest for beboere uden beregning. Det er muligt at låne service, duge, opvaskemaskine og kaffemaskine. Lokalet kan bookes ved henvendelse til aktivitetspersonalet og afleveres i samme stand som ved modtagelse.

**Læge**

Engparkens sygeplejersker er i daglig dialog med Engparkens fasttilknyttede lægehus i Brande. Lillian Førrisdahl er den fasttilknyttede læge. I hendes fravær er det altid en anden læge fra lægehuset vi kontakter.

Hvis du har en anden læge og ønsker at flytte til den fasttilknyttede læge, da koster det ikke noget.

Hvis du vælger at flytte læge, vil vi bede dig om at få din nuværende læge til at sende journalen til Brande lægehus, så de bedst muligt er i stand til at hjælpe dig.

**Frisør**

Der er en frisør, der kommer i huset for at klippe og ordne hår.  
Vi kan udlevere kontaktoplysninger, hvis du ønsker dette. Du skal selv henvende dig til frisøren, for at aftale, om du ønsker at blive tilknyttet denne, og hvordan betalingsordning skal være.

**Fodpleje**Der er ligeledes flere fodterapeuter, som kommer i huset for at ordne fødder. Engparken kan udlevere kontaktoplysninger til disse. Du skal selv tage kontakt til den, du vælger for at lave en aftale og hvordan betalingsordning skal være.

**Personale**På Engparken er omkring 60 ansatte som varetager opgaver inden for områderne:

* Pleje og omsorg
* Praktisk bistand
* Aktivitet og omsorg
* Administration/service

Personalegruppen er sammensat af følgende faggrupper:

Sygeplejersker, social- og sundhedsassistenter, social- og sundhedshjælpere, madansvarlig, ergoterapeut, husassistenter, pedel, aktivitetsmedarbejder og leder. På Engparken samarbejder vi med ca. 40 frivillige omkring forskellige former for samvær og aktiviteter.

Engparken er uddannelsessted for social- og sundhedsuddannelserne og sygeplejeuddannelsen.  
På Engparken kan du også møde praktikanter, der for eksempel er i praktik for at finde ud af, om en sundhedsuddannelse er noget for dem. Du kan også møde personer i jobtræning, seniorjob, løntilskud med mere.

**Telefonnumre**

Engparken 9960 3650 (med viderevalg)

Leder af Engparken **Pama**thy Sivapalasundaram 21 59 92 90

Pedel 9960 3662

Sygeplejerske i afd. 1                                                   9960 3665

Afdeling 1 stuen 9960 3660

Afdeling 1, 1 9960 3661

Sygeplejerske i afd. 3                                                    9960 3652

Afdeling 3 stuen 9960 3670

Afdeling 3,1. 9960 3671

Sygeplejerske i afd. 5                                                    9960 3668

Afdeling 5 stuen 9960 3680

Afdeling 5,1. 9960 3681

Frisør Mai-Britt Schandorff 4246 6412

**Telefonnumrene til de forskellige afdelinger bliver ikke altid taget, men 99603650 er åbent døgnet rundt.**

Sygeplejersken er at træffe i hverdagene fra 7-13.

**VISION for Engparken**

***”Alene kan vi noget og sammen kan vi meget*”**

**Engparken er et plejecenter, hvor vi bestræber os på, at alle beboere skal kunne føle sig hjemme. Et plejecenter, der ud fra den personcentrede omsorg understøtter menneskets ønsker og behov samtidig med gode fællesskaber og traditioner, der kan knytte beboer, pårørende, frivillige og medarbejdere sammen.**

**Engparken vægter hjemligheden højt. Beboerens ønsker, vaner, og rutiner understøttes og prioriteres højt i bestræbelserne på, at beboerne oplever at være hjemme og føler sig trygge i omgivelserne.**

**I samarbejdet mellem beboere, pårørende, frivillige og medarbejdere bestræber vi os på at vise respekt for hinandens viden, kompetencer og evne til at hjælpe hinanden.**